Forhandlingerne om en ny overenskomst for de 180.000 statsansatte er brudt sammen.

De statsansatte og innovationsminister Sophie Løhde (V) har opgivet at nå til enighed om, hvor store lønstigninger politibetjente, gymnasielærere, skattemedarbejdere og ansatte i ministerier skal have i de kommende tre år.

Det oplyser de statsansattes topforhandler Flemming Vinther efter et møde med samtlige faglige ledere, der forhandler for de ansatte i staten, kommuner og regioner.

- Vi har meldt vores krav klart ud i god tid før forhandlingerne, og vi har brugt de sidste seks døgn på at finde løsninger ved forhandlingsbordet. Der er ingen grund til at gentage vores synspunkter, når arbejdsgiver ikke er villig til at komme dem i møde. Derfor har vi nu forladt forhandlingsbordet, siger han.

Kræver mere i løn

De statsansattes faglige organisationer sendte tidligere fredag Sophie Løhde et brev, hvor de afgørende krav blev listet op. Kravene gik blandt andet på en forbedring af reallønnen til alle statsansatte plus en række andre lønpuljer. Desuden krævede lønmodtagerne en permanent løsning på striden om retten til den betalte frokostpause.

Ministeren har foreløbig afvist kravene.

- Vi har været meget klare i mælet om, hvad der skal til for at indgå en aftale: Danmark er heldigvis kommet ud af den økonomiske krise. Det skal statens ansatte også mærke, ligesom de accepterede smalle aftaler ved de sidste tre overenskomster under krisen. Derfor skal statens ansatte have mere i løn. Og den betalte spisepause skal sikres, efter Finansministeriet har skabt usikkerhed om den. Det har vi ikke været i nærheden af at se, vores arbejdsgiver være klar til, siger Flemming Vinther.

Djøf Offentlig er enig i, at de statsansatte har udvist ansvarlighed og accepteret smalle forlig ved tidligere aftaler. Men nu er den økonomiske krise vendt, og de ansatte bør få del af opsvinget, mener Sara Vergo, formand for Djøf Offentlig.

- Men nu er den økonomiske virkelighed en anden, og tiden er kommet til, at vores arbejde også lønmæssigt skal anerkendes. Det skal kunne ses i OK18-resultatet, siger hun i en pressemeddelelse.